Volgens Alfred Edersheim het die Jode ‘n gebruik gehad waarin die tempel-offisier wat aan diens was, seker moes maak dat die wagte hulle werk gedoen het. As hy hulle aan die slaap gevang het is hulle geslaan. As hulle vir ‘n tweede keer gevang is, het hy hulle klere verbrand.
Omdat daar nie ‘n berg by Megiddo was nie, is Armageddon waarskynlik ‘n simboliese naam. Dit verwys na enige oorlog waarin die vyand verneder en verpletter word (soos Hannes wat van sy Getsemane of kruis kan praat, al was hy nie letterlik in Israel toe hy in 2003 deur ‘n baie moeilike tyd gegaan het nie).
Jy moet eerder die God van Armageddon vrees, jou sonde los, en op Jesus vertrou om jou van die komende oordeel te red. Sorg dat jy deur geloof die wit klere van Christus se geregtigheid aan het, klere wat Hy wit gemaak het deur sy bloed wat Hy aan die kruis gestort het.
As Jesus jou só gereinig het, hoef jy nie bang te wees vir ‘n weermag wat in die toekoms oor die Eufraatrivier gaan kom nie. Jy kan eerder saam met Jesaja en Sagaria uitsien na miljoene mense wat deur opgedroogte riviere gaan kom om die Here in die Nuwe Jerusalem te aanbid (Jes.11:12, 15-16 en Sg.10:6-11). Jy kan saam met Salomo en Sagaria uitsien na die dag wanneer Jesus al die nasies van die aarde na Homself toe sal wen: sy Ryk sal strek van see tot see, van die Eufraatrivier tot aan die eindes van die aarde (Ps.72:8, Sg.9:10).
Moet dan nie eers probeer om op jouself en jou pogings staat te maak nie. Jy kan nooit jou sondige rekord uitvee deur net harder te probeer nie. Vergeet van jouself en vertrou op Jesus om jou sondige hart en rekord skoon te was. Sê vir Hom dat jy nie genoeg meriete het om jou sondeskuld af te betaal nie. Sê ook vir Hom dat jy nie gereed is om vir ewig daarvoor te boet in die hel nie.
Sê vir Hom dat Hy aan die kruis die prys vir jou sonde betaal het, en dat die Vader dit asb. in jou plek moet aanvaar. Vra Hom om jou hart te verander, sodat jy nie meer jou sonde bo Hom sal kies nie. Leef dan vir Hom, totdat Hy eendag op die wolke kom om jou te beloon en jy vir ewig saam met Hom op die nuwe aarde sal wees.
As jy reeds sy verlossing ontvang het, moet jy vir ander mense vertel dat daar iets erger as Armageddon oppad is, en dat hulle nie meer moet uitstel om hulle lewens met die Here reg te maak nie.
 Vir meer oor die draak, die dier en die vals profeet kan jy die volgende preke opsoek:  Die duiwel se nederlaag,  Christene, keiser Nero en die ANC , en Oor die vals profeet en die Antichris (of die berugte 666).